**Thomas Nilsen** (født 29. august 1968) i Mo i Rana er redaktør for nettidsskriftet The Independent Barents Observer. 

Nilsen har markert seg som en frittalende journalist og redaktør om forholdet mellom norske og russiske myndigheter. Nilsen ble nektet innreise til Russland i mars 2017, og ble erklært uønsket i landet i fem år. Nilsen er den første norske journalisten som er ført opp på russiske myndigheters sanksjonsliste, etter at Norge sluttet seg til EUs sanksjoner mot Russland i 2014.

Nilsen har tidligere vært redaktør og informasjonsleder for Barentssekretariatet i perioden 2003–2009. Fra 2009 til 2015 var han redaktør for Barentssekretariatets nyhetstjeneste BarentsObserver. Før 2003 arbeidet Nilsen 12 år i Miljøstiftelsen Bellona. Nilsen har sin utdanning fra Norges teknisk-naturvitenskapelige universitet (NTNU).[]

BarentsObserver-saken
---------------------

Thomas Nilsen ble 28. september 2015 avskjediget som redaktør for daværende BarentsObserver av styreleder Stig Olsen i Barentssekretariatet. Begrunnelsen ble oppgitt å være illojalitet mot arbeidsgiver og for å ha skjøttet stillingen sin som redaktør dårlig. Oppsigelsen kom etter lengre tids uenighet mellom redaktør Nilsen, BarentsObserver-redaksjonen og styret for Barentssekretariatet om redaksjonens rolle og status i forhold til Redaktørplakaten og framtidig organisering av tidsskriftet.

Konflikten mellom Nilsen og styret startet for alvor da han i 2014 skrev en svært kritisk kommentar om Vladimir Putins Russland og hvordan dette påvirket Barentssamarbeidet. Russiske myndigheter reagerte sterkt på kommentaren. Dette førte til en intern utredning og debatt i Barentssekretariatet og BarentsObserver om å underlegge tidsskriftet Redaktørplakaten.

Styret og representantskapet i Barentssekretariatet besluttet 29. september 2015 at BarentsObserver bør redigeres og redaksjonelt organiseres i tråd med prinsippene i redaktørplakaten.

Thomas Nilsen varslet søksmål mot Barentssekretariatet og ble bistått av Norsk Journalistlag.

Oppsigelsessaken vakte stor oppmerksomhet i norsk presse.

Nilsen etablerte den nye The Independent Barents Observer høsten 2015, sammen med journalister fra daværende Barentssekretariatet. 

Opprinnelige BarentsObserver i Barentssekretariatets regi, er nedlagt.

Referanser
----------

1. ↑  «Thomas Nilsen». *The Independent Barents Observer* **(engelsk)**. Besøkt 13. mars 2017.
2. ↑  «Barents Observer Editor Thomas Nilsen is declared unwanted in Russia by FSB». *The Independent Barents Observer* **(engelsk)**. Besøkt 13. mars 2017.
3. ↑  «UD beklager at norsk redaktør er nektet innreise til Russland». *Journalisten.no - Nyheter og debatt om medier og journalistikk*. Besøkt 13. mars 2017.
4. ↑  «Expelled Barents Observer editor is on sanction list». *The Independent Barents Observer* **(engelsk)**. Besøkt 13. mars 2017.
5. ↑  «*BarentsObserver:* Owners fire BarentsObserver editor». Arkivert fra originalen 4. november 2015. Besøkt 1. oktober 2015.
6. ↑  *Journalisten:* Redaktøren i Barents Observer sparket
7. ↑  «*BarentsObserver:* Barents cooperation in Putin’s dangerous new era». Arkivert fra originalen 2. oktober 2015. Besøkt 1. oktober 2015.
8. ↑  *iFinnmark.no:* – Neinei, hva mener du? Ukrainerne dro frivillig
9. ↑  *Medier24.no:* Ekstern utredning foreslår å organisere BarentsObserver etter redaktørplakaten
10. ↑  *Journalisten.no:* Journalistlaget hjelper sparket redaktør
11. ↑  *Bloger51:* Баренцобозревателю» открутили голову
12. ↑  *Avisa Nordland:* – Eierne har totalt rasert Barentsobservers troverdighet i Russland
13. ↑  *Journalisten.no:* Utenriks­departementet overrasket over redaktør­sparking
14. ↑  «About us». *The Independent Barents Observer* **(engelsk)**. Arkivert fra originalen 13. mars 2017. Besøkt 13. mars 2017.

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** BNF **·** BNF (data) **·** SUDOC
 |